Penyu ngalami siklus ngendhog sing manéka werna, saka 2 nganti 8 taun sepisan. Sawetara, penyu lanang bisa ngentekaké saumur uripé ing segara, penyu wadon trakadhang mampir ing dharatan kanggo ngendhog. Penyu wadon remen karo pasisir sing pasiré sepi saka jamahané manungsa, suwung, lan ora akèh kena sorotan srengéngé kanggo papan ngendhog. Penyu nggawé luwangan kanggo ngendhog nganggo tungkai buriné. Nalika ing dharatan kanggo ngendhog, bebéda awujud sorot srengéngé utawa swara bisa nggawe penyu ora sida ngendhog lan bali menyang segara. Penyu bisa ngetokaké endhog nganti atusan cacahé. Nanging, ora akèh regenerasi sing bisa dikasilaké penyu. Saka atusan endhog penyu mau, paling akèh mung welasan sing bisa dadi tukik (bayi penyu), sing bisa tekan segara lan bisa dewasa.